EL Επίσημη Εφημερίδα της Ευρωπαϊκής Ένωσης C 140/36

Προσφυγή της 19ης Απριλίου 2007 — Fuji Electric Holdings και Fuji Electric Systems κατά Επιτροπής

(Υπόθεση T-132/07)

(2007/C 140/61)

Γλώσσα διαδικασίας: η αγγλική

Διάδικοι

Προσφεύγουσες: Fuji Electric Holdings Co., Ltd (Kawasaki, Ιαπωνία) και Fuji Electric Systems Co., Ltd. (Τόκυο, Ιαπωνία) (εκπρόσωποι: P. Chapatte, P. Walter, Solicitors)

Καθής: Επιτροπή των Ευρωπαϊκών Κοινοτήτων

Αιτήματα των προσφευγουσών

Οι προσφεύγουσες ζητούν, αντίστοιχα, από το Πρωτοδικείο:

— Να ακυρώσει το άρθρο 1, στοιχείο η', της αποφάσεως καθόσον μ' αυτό διαπιστώνεται ότι η παράβαση που καταλογίζεται, βάσει της διατάξεως αυτής, στη FEH υφίστατο μετά τον Σεπτέμβριο του έτους 2000·

— Να ακυρώσει στο σύνολό του το άρθρο 1, στοιχείο θ', της αποφάσεως·

— Να ακυρώσει το άρθρο 2, στοιχείο δ', της αποφάσεως καθόσον καθιστά τη FES αλληλεγγύως και εις ολόκληρον υπεύθυνη για την καταβολή του προστίμου που επιβλήθηκε με τη διάταξη αυτή·

— Να ακυρώσει το άρθρο 2, στοιχείο ζ', της αποφάσεως καθόσον καθιστά τη Fuji αλληλεγγύως και εις ολόκληρον υπεύθυνη για την καταβολή του προστίμου που επιβλήθηκε με τη διάταξη αυτή·

— Να μειώσει το πρόστιμο που επιβλήθηκε στη Fuji και

— να καταδικάσει την Επιτροπή στην καταβολή των δικαστικών εξόδων της, καθώς και στην καταβολή αυτών της Fuji.

Ισχυρισμοί και κύρια επιχειρήματα

Οι προσφεύγουσες άσκησαν προσφυγή ακυρώσεως, δυνάμει του άρθρου 230 EΚ, κατά της από 24 Ιανουαρίου 2007 αποφάσεως της Επιτροπής (υπόθεση COMP/F/38.899 — Εξοπλισμός μεταγωγής με μόνωση αερίου — C(2006) 6762 τελικό), βάσει της οποίας η Επιτροπή έκρινε ότι οι προσφεύγουσες, μεταξύ άλλων, παρέβησαν το άρθρο 81, παράγραφος 1, EΚ και, από την 1η Ιανουαρίου 1994, το άρθρο 53 EΟΧ στον τομέα του εξοπλισμού μεταγωγής με μόνωση αερίου (στο εξής: GIS), μέσω σειράς συμφωνιών και εναρμονισμένων πρακτικών, οι οποίες συνίστανται σε (α) κατανομή αγοράς, (β) χορήγηση ποσοστώσεων και διατήρηση των αντιστοίχων μεριδίων αγοράς, (γ) χορήγηση ατομικών σχεδίων GIS (χειραγώγηση διαγωνισμών) σε καθορισμένους παραγωγούς και παραποίηση των διαδικασιών των διαγωνισμών για τα εν λόγω σχέδια, (δ) καθορισμό τιμών, (ε) συμφωνίες παύσεως συμφωνιών χορηγήσεως αδειών σε μη μέλη της συμπράξεως και (ζ) ανταλλαγές ευαίσθητων πληροφοριακών στοιχείων για την αγορά. Επικουρικώς, οι προσφεύγουσες ζητούν την ουσιαστική μείωση των επιβληθέντων προστίμων.

Με την απόφαση, η Επιτροπή αποφάνθηκε ότι η Fuji Electric Systems (στο εξής: FES) συμμετείχε στην παράβαση από τις 15 Απριλίου 1988 έως τις 30 Σεπτεμβρίου 2002.

Εντούτοις, η FES αρνείται τη συμμετοχή της στη συμφωνία σε διευθυντικό επίπεδο [GQ agreement] και ισχυρίζεται ότι δεν δραστηριοποιούνταν στον κλάδο των πωλήσεων στον τομέα GIS μέχρι την 1η Ιουλίου 2001, εννέα, περίπου, μήνες αφότου η Fuji Electric Holdings (στο εξής: FEH) έπαψε να συμμετέχει στη σύμπραξη. Αποφαινόμενη ότι η FEH συνέχισε να συμμετέχει στη συμφωνία σε διευθυντικό επίπεδο μετά τη συνάντηση των μελών από την Ιαπωνία περί τον Σεπτέμβριο του 2000, η Επιτροπή υπέπεσε, κατά τις προσφεύγουσες σε πρόδηλη πλάνη εκτιμήσεως, νομική πλάνη όσον αφορά το βάρος αποδείξεως, καθώς και σε νομική πλάνη όσον αφορά την ίση μεταχείριση.

Επίσης, η Fuji διατείνεται ότι δεν θα έπρεπε να θεωρηθεί αλληλεγγύως και εις ολόκληρον υπεύθυνη για την ανάμειξη της Japan AE Power Systems Corporation (στο εξής: JAEPS) στη σύμπραξη, καθόσον ούτε είχε τη δυνατότητα να ασκήσει αποφασιστική επιρροή στην JAEPS ούτε είχε την παραμικρή γνώση της προβαλλόμενης συμμετοχής της στη σύμπραξη. Συνεπώς, η προσφεύγουσα ισχυρίζεται ότι η Επιτροπή υπέπεσε σε πρόδηλη πλάνη εκτιμήσεως όσον αφορά την καταλογιζόμενη στη FES παράβαση.

Τέλος, η Fuji ισχυρίζεται ότι η απόφαση πάσχει πρόδηλη πλάνη εκτιμήσεως όσον αφορά τη διάρκεια της παραβάσεως και την ευθύνη λόγω της προβαλλόμενης παραβάσεως της JAEPS. Επιπροσθέτως, η Επιτροπή δεν αξιολόγησε ορθώς τα στοιχεία που προσκόμισαν οι προσφεύγουσες, κρίνοντας ότι δεν δικαιολογούσαν μείωση, βάσει της «Ανακοινώσεως περί Συνεργασίας», του προστίμου που επιβλήθηκε στις προσφεύγουσες. Ως προς τούτο, η Fuji υποστηρίζει ότι τα πρόστιμα που επιβλήθηκαν πρέπει να μειωθούν ουσιαστικά.